Tymošenková čelí obvineniam zo zneužitia právomocí, ktorého sa mala dopustiť v roku 2009 podpísaním zmluvy o dovoze ruského zemného plynu počas sporu o cenu suroviny medzi Moskvou a Kyjevom.
KYJEV. Sudca dal následne Tymošenkovú vykázať zo súdnej siene. Oznámila to agentúra AP.
Charizmatická líderka ukrajinskej opozície odmietla obvinenia zo zneužitia moci a proces, ktorý sa začal v júni, podľa Tymošenkovej zosnoval jej nepriateľ, prezident Viktor Janukovyč, aby jej znemožnil politické pôsobenie.
Stúpenci expremiérky pojednávania pravidelne narušujú a Tymošenková odmietla rešpektovať súd alebo sa postaviť pri príchode sudcu.
"Vy nie ste sudca, vy ste príšera," povedala Tymošenková sudcovi Rodionovi Kirejevovi po tom, čo polícia vykázala časť jej stúpencov pre pohŕdanie súdom. Tymošenková sa k aktivistom pridala a pri príchode sudcu spolu s nimi kričala: "Hanba! Hanba!" Viditeľne pobúrený Kirejev, ktorý s ťažkosťami skrýval svoj hnev, Tymošenkovú zo súdnej siene vykázal.
Tymošenková čelí obvineniam zo zneužitia právomocí, ktorého sa mala dopustiť v roku 2009 podpísaním zmluvy o dovoze ruského zemného plynu počas sporu o cenu suroviny medzi Moskvou a Kyjevom. Žaloba tvrdí, že Tymošenková nemala schválenie vlády na podpísanie zmluvy, keďže cena bola príliš vysoká.
Tymošenková tvrdí, že je obeťou politických represálií. Argumentuje, že zmluva ukončila týždňovú plynovú krízu, ktorá sa prejavila zastavením dodávok ruského plynu na Ukrajinu a do EÚ. Tiež tvrdí, že ako premiérka nepotrebovala na podpísanie zmluvy osobitné povolenie vlády.
USA a EÚ kritizovali proces s Tymošenkovou a jej spolupracovníkmi a označili ho za politické prenasledovanie. Tymošenková bola v roku 2004 hlavnou postavou masových demonštrácií proti výsledkom prezidentských volieb, známych ako Oranžová revolúcia.
Protesty viedli k odstúpeniu Janukovyča a nástupu prozápadnej vlády. Nespokojnosť Ukrajincov s hospodárskou situáciou a neustálymi spormi v prozápadnej koalícii viedli k tomu, že Janukovyč vlani zvíťazil v prezidentských voľbách.